**ELŐTERJESZTÉS**

**Szombathely Megyei Jogú Város Közgyűlésének 2018. szeptember 13-i ülésére**

**Javaslat költségvetési intézmények létszám-előirányzataival kapcsolatos döntések meghozatalára**

**I.**

A **Szombathelyi Weöres Sándor Óvoda** játszóudvarának területe az elmúlt években történt fejlesztésekre tekintettel a duplájára nőtt. A szülők, a dolgozók segítségével sikerült a teljes udvarrész parkosítását, játékokkal történő berendezését megvalósítani A megnövekedett udvar gondozása, karbantartása azonban problémát okoz az óvodának, ugyanis az óvoda technikai létszáma 1 fő, mely álláshely 0,5 fő mosó-takarító, és 0,5 fő karbantartó között került megosztásra, a karbantartói- és udvari munkás feladatokat a 4 órában foglalkoztatott karbantartó nem tudja ellátni. A megoldást a karbantartói álláshely 8 órásra történő bővítése jelentene, amelyhez kérem a Tisztelt Közgyűlés támogatását.

Az óvoda létszám-előirányzata ezáltal 12,5 főről 13 főre módosulna, ezen belül a szakmai létszám változatlanul 11,5 fő maradna, az intézmény üzemeltetési létszáma 1 főről 1,5 főre nőne. A létszámbővítésre 2018. október 1. napjával kerülne sor. A létszámnövekedés 2018. évi költségvetési fedezete az óvoda költségvetéséből biztosítható.

**II.**

A gyermekek védelméről és a gyámügyi igazgatásról szóló 1997. évi XXXI. törvény 40/A. § (2) bekezdés a) pont ag) alpontja 2018. szeptember 1. napjával a család és gyermekjóléti központ feladatkörét új feladattal, az óvodai és iskolai szociális segítő tevékenységgel bővíti.

Az óvodai és iskolai szociális segítő tevékenységet a járási székhely önkormányzat által fenntartott család – és gyermekjóléti központoknak - Szombathely esetében a **Pálos Károly Szociális Szolgáltató Központ és Gyermekjóléti Szolgálat**nak - speciális szolgáltatásaik keretében kötelező jelleggel kell biztosítaniuk.

 A tevékenység célja

1. gyermekek, tanulók, szülők pedagógusok részére adekvát szakmai segítség nyújtása, hogy képesek legyenek felismerni és jelezni a gyermekeknél észlelt változások alapján a háttérben rejlő problémákat,
2. elsődleges prevenciós programok működtetése,
3. az észlelő és jelzőrendszer hatékony működésének segítése,
4. a gyermek veszélyeztetettségének megelőzésében és megszűntetésében való segítségnyújtás,
5. szociálisan hátrányos helyzetű gyermekek helyzetét javító szolgáltatások nyújtása, lehetőségeik mind szélesebb körű kihasználása érdekében.

A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM rendelet alapján 1000 fő gyermekre vetítve kell 1 fő óvodai és iskolai szociális segítőt kell *alkalmazni, mely Szombathely Megyei Jogú Város tekintetében 19.329:1000=19,33~* ***19 fő.***

Előzőekre tekintettel az intézmény 2018. szeptember 1. napjával létszám-előirányzatának 19 fővel történő emelését kezdeményezte.

Tájékoztatom a Tisztelt Közgyűlést, hogy az óvodai és iskolai szociális segítő tevékenység 2018. évi bevezetéséhez kapcsolódóan a feladatellátás finanszírozására Magyarország 2018. évi központi költségvetéséről szóló 2017. évi C. törvényben megjelent az a költségvetési többlet, amely 2018 szeptemberétől rendelkezésre áll az új feladat finanszírozására. A felmérés alapján Szombathely Megyei Jogú Város számára 2018. szeptember – november hónapjára a megállapított támogatási összeg összesen 17.976.892 Ft (a decemberi költségek fedezete a 2019. évi támogatásban kerül biztosításra). A támogatási összeg a személyi és tárgyi feltételek, fenntartási költségek biztosításának költségét is magába foglalja.

**III.**

A pedagógusok előmeneteli rendszeréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról szóló 326/2013. (VIII.30.) Korm. rendelet 2. §-a szerint, a köznevelési intézményben a pedagógus előmeneteli rendszer hatálya alá tartozó munkakör betöltéséhez előírt végzettséggel és szakképzettséggel vagy szakképesítéssel, valamint két évnél kevesebb szakmai gyakorlattal rendelkező pedagógust Gyakornok fokozatba kell besorolni. A gyakornoki idő 2 év. A gyakornok neveléssel- oktatással lekötött munkaideje a nemzeti köznevelésről szóló 2011. évi CXC. törvény 62. § (11) pontja alapján óvodapedagógusok esetében a teljes munkaidő 65 %-a, heti 26 óra lehet (az óvodapedagógusok neveléssel- oktatással lekötött munkaideje „kötelező óraszáma” 32 óra/hét).

A **Szombathelyi Szivárvány Óvodában** 2018. szeptemberétől 3 gyakornok foglalkoztatására kerül sor. A 3 fő gyakornok foglalkoztatása kapcsán - a gyakornokok heti 26 órás kötött munkaidejére tekintettel - az „órakiesés” összesen heti 18 óra az óvodában, amelynek ellátásához 2018. október 1. napjától 0,5 fő óvodapedagógus 1 nevelési évre szóló határozott idejű foglalkoztatásának engedélyezését kéri az óvoda a Tisztelt Közgyűléstől. A foglalkoztatás 2018. évi költségvetési fedezete az óvoda költségvetéséből biztosítható.

Kérem a Tisztelt Közgyűlést, hogy az érintett 3 intézmény létszámbővítését támogatni, a határozati javaslatokat elfogadni szíveskedjék.

**Szombathely, 2018. augusztus „ ”**

 **(: Dr. Puskás Tivadar :)**

**I.**

**HATÁROZATI JAVASLAT**

**……../2018. (IX.13.) Kgy. számú határozat**

1. Szombathely Megyei Jogú Város Közgyűlése a „Javaslat költségvetési intézmények létszám-előirányzataival kapcsolatos döntések meghozatalára” című előterjesztést megtárgyalta. A Közgyűlés egyetért azzal, hogy a Szombathelyi Weöres Sándor Óvodában 2018. október 1. napjától - a megnövekedett feladatokra tekintettel - a karbantartói álláshely 4 órásról teljes munkaidősre módosuljon. Erre tekintettel az óvoda létszám-előirányzatát 12,5 főről 13 főre módosítja, ezen belül a szakmai létszám változatlanul 11,5 fő marad, az intézmény üzemeltetési létszáma 1 főről 1,5 főre nő.
2. A Közgyűlés egyetért azzal, hogy létszámbővítés bérfedezetének biztosítása 2018. évben az óvoda költségvetése terhére történjen.
3. A Közgyűlés kéri a Polgármestert, hogy az Önkormányzat 2018. évi költségvetéséről szóló rendelete következő módosításakor a létszám-előirányzat módosításáról intézkedjen.
4. A Közgyűlés felkéri a Szombathelyi Weöres Sándor Óvoda vezetőjét, hogy a szükséges munkáltatói intézkedéseket tegye meg.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

 /a végrehajtás előkészítéséért:

 dr. Bencsics Enikő, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője

 Kondics Judit, a Szombathelyi Weöres Sándor Óvoda vezetője/

**Határidő:** azonnal /az 1. és 2. pontok vonatkozásában/

 a költségvetési rendelet következő módosítása /a 3. pont vonatkozásában/

2018. szeptember 30. /a 4. pont vonatkozásában/

**II.**

**HATÁROZATI JAVASLAT**

**……../2018. (IX.13.) Kgy. számú határozat**

1. Szombathely Megyei Jogú Város Közgyűlése a gyermekek védelméről és a gyámügyi igazgatásról szóló 1997. évi XXXI. törvény 40/A. § (2) bekezdés a) pont ag) alpontjában foglalt feladatellátási kötelezettségre tekintettel, a Pálos Károly Szociális Szolgáltató Központ és Gyermekjóléti Szolgálat létszám-előirányzatát 2018. szeptember 1. napjától 19 fővel (óvodai és iskolai szociális segítő) növeli. Erre tekintettel az intézmény létszám-előirányzatát 165,5 főről 184,5 főre, kerekítve 184 főre módosítja, ezen belül a szakmai létszám 146,5 főről 165,5, kerekítve 165 főre nő, az intézmény üzemeltetési létszáma változatlanul 19 fő marad.
2. A Közgyűlés tudomásul veszi, hogy a létszámbővítés bérfedezetét a központi költségvetés biztosítja. Kéri a Polgármestert és a Jegyzőt, hogy az ehhez szükséges adatszolgáltatásokat tegye meg.
3. A Közgyűlés kéri a Polgármestert, hogy az Önkormányzat 2018. évi költségvetéséről szóló rendelete következő módosításakor a létszám-előirányzat módosításáról, valamint a támogatási összeg intézmény részére történő átcsoportosításáról intézkedjen.
4. A Közgyűlés felkéri a Pálos Károly Szociális Szolgáltató Központ és Gyermekjóléti Szolgálat igazgatóját, hogy a szükséges munkáltatói intézkedéseket tegye meg, és biztosítsa a támogatási összeg jogszerű felhasználását.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

 /a végrehajtás előkészítéséért:

 dr. Bencsics Enikő, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője

 Kulcsár Lászlóné, a Pálos Károly Szociális Szolgáltató Központ és Gyermekjóléti Szolgálat igazgatója/

**Határidő:** azonnal /az 1. és 4. pontok vonatkozásában/

 folyamatos /a 2. pont vonatkozásában/

a költségvetési rendelet következő módosítása /a 3. pont vonatkozásában/

**III.**

**HATÁROZATI JAVASLAT**

**……../2018. (IX.13.) Kgy. számú határozat**

1. Szombathely Megyei Jogú Város Közgyűlése a Szombathelyi Szivárvány Óvoda létszám-előirányzatát 2018. október 1. napjától 2019. június 30. napjáig terjedő határozott időre – a gyakornokok foglalkoztatása kapcsán jelentkező órakedvezményre tekintettel - 0,5 fővel növeli. Előzőek alapján az intézmény létszám-előirányzata 26 főről 26,5 főre, kerekítve 27 főre módosul, ezen belül a szakmai létszám 25 főről 25,5, kerekítve 26 főre nő, az intézmény üzemeltetési létszáma változatlanul 1 fő marad.
2. A Közgyűlés egyetért azzal, hogy létszámbővítés bérfedezetének biztosítása 2018. évben az óvoda költségvetése terhére történjen.
3. A Közgyűlés kéri a Polgármestert, hogy az Önkormányzat 2018. évi költségvetéséről szóló rendelete következő módosításakor a létszám-előirányzat módosításáról intézkedjen.
4. A Közgyűlés felkéri a Szombathelyi Szivárvány Óvoda vezetőjét, hogy a szükséges munkáltatói intézkedéseket tegye meg.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

 /a végrehajtás előkészítéséért:

 dr. Bencsics Enikő, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője

 Ganzerné Dávid Gabriella, a Szombathelyi Szivárvány Óvoda Vezetője/

**Határidő:** azonnal /az 1. és 4. pontok vonatkozásában/

 folyamatos /a 2. pont vonatkozásában/

a költségvetési rendelet következő módosítása /a 3. pont vonatkozásában/